古文孝經
開宗明誼章第一

仲尼間居。曾子侍坐。子曰。參。先王。有至德要道。以順天下。民用和睦。上下無怨。女知之乎。曾子避席曰。參，不敏。何足以知之。子曰。夫孝德之本也。敎之所由生也。復坐。吾語女。身體髮膚。受之父母。不敢毀傷。孝之始也。立身行道。揚名於後世。以顯父母。孝之終也。夫孝。始於事親。中於事君。終於立身。大雅云。無念爾祖。聿修厥德。

天子章第二

愛親者。不敢惡於人。敬親者。不敢慢於人。愛敬。盡於事親，而德敎加於百姓刑於四海。蓋天子之孝也。甫刑云。一人有慶。兆民賴之。

諸侯章第三

居上不驕，高而不危。制節謹度。滿而不溢。高而不危所以長守貴也。滿而不溢。所以長守富也。富貴不離其身。然後能保其社稷，而和其民人。蓋，諸侯之孝也。詩云，戰戰兢兢，如臨深淵。如履薄氷。

卿大夫章第四

非先王之法服，不敢服。非先王之法言。不敢道。非先王之德行，不敢行。是故。非法不言。非道不行。口無擇言，身無擇行。言滿天下，無口過，行滿天下，無怨惡。三者備矣。然後能保其祿位。而守其宗廟。蓋，卿大夫之孝也。詩云夙夜匪懈。以事一人。

士章第五

資於事父，以事母。而愛同。資於事父，以事君。而敬同。故母取其愛，而君取其敬，兼之者父也。故以孝事君則忠。以敬事長則順。忠順不失以事其上。然後能保其爵祿。而守其祭祀。蓋，士之孝也。詩云。夙興夜寢。無忝爾所生。

庶人章第六

用天之道。因地之利。謹身節用。以養父母。此庶人之孝也。

孝平章第七

故自天子以下，至於庶人。孝無終始，而患不及者。未之有也。

三才章第八

曾子曰。甚哉。孝之大也。子曰。夫孝。天之經也。地之義也。民之行也。天地之經。而民是則之。則天之明。因地之利。以順天下。是以其敎不肅而成。其政不嚴而治。先王，見敎之可以化民也。是故先之以博愛。而民莫遺其親。陳之以德義。而民興行。先之以敬讓。而民不爭。道之以禮樂。而民和睦。示之以好惡。而民知禁。詩云。赫赫師尹。民具爾瞻。

孝治章第九

昔者。明王之以孝治天下也。不敢遺小國之臣。而况於公侯伯子男乎。故得萬國之懽心。以事其先王。治國者。不敢侮於鰥寡。而况於士民乎。故得百姓之懽心。以事其先君。治家者。不敢失於臣妾。而况於妻子乎。故得人之懽心。以事其親。夫然，故生則親安之。祭則鬼享之。是以天下和平。災害不生。禍亂不作。故明王之以孝治天下也。如此。詩云。有覺德行，四國順之。

聖治章第十

曾子曰。敢問。聖人之德。無以加於孝乎。子曰。天地之性。人爲貴。人之行，莫大於孝。孝莫大於嚴父。嚴父莫大於配天。則周公其人也。昔者，周公郊祀后稷，以配天。宗祀文王於明堂。以配上帝。是以四海之內。各以其職。來助祭。夫聖人之德。又何以加於孝乎。故親生之膝下。以養父母日嚴。聖人因嚴以敎敬。因親以敎愛。聖人之敎。不肅而成。其政不嚴而治。其所因者本也。

父母生續章第十一

父子之道，天性也。君臣之義也。父母生之。續莫大焉。君親臨之。厚莫重焉。

孝優劣章第十二

故不愛其親。而愛他人者。謂之悖德。不敬其親。而敬他人者。謂之悖禮。以順則。逆民無則焉。不在於善。而皆在於凶德。雖得之，君子所不貴也。君子則不然。言斯可道，行斯可樂。德義可尊。作事可法。容止可觀。進退可度。以臨其民。是以其民畏而愛之。則而象之。故能成其德敎。而行其政令。詩云，淑人君子，其儀不忒。

紀孝行章第十三

孝子之事親也。居則致其敬。養則致其樂。病則致其憂。喪則致其哀。祭則致其嚴。五者備矣。然後能事其親。事親者。居上不驕。爲下不亂。在醜不爭。居上而驕則亡。爲下而亂則刑。在醜而爭則兵。三者不除。雖日用三牲之養猶爲不孝也。

五刑章第十四

五刑之屬三千。而罪莫大於不孝。要君者。無上。非聖人者。無法。非孝者。無親。此大亂之道也。

廣要道章第十五

敎民親愛。莫善於孝。敎民禮順。莫善於弟。移風易俗。莫善於樂。安上治民。莫善於禮。禮者敬而已矣。故敬其父。則子悅。敬其兄。則弟悅。敬其君。則臣悅。敬一人。而千萬人悅。所敬者寡。而悅者衆。此之謂要道。

廣至德章第十六

君子之敎以孝也。非家至而日見之也。敎以孝。所以敬天下之爲人父者也。敎以弟。所以敬天下之爲人兄者也。敎以臣。所以敬天下之爲人君者也。詩云。愷悌君子。民之父母。非至德。其孰能順民如此其大者乎。

應感章第十七

昔者明王。事父孝。故事天明。事母孝。故事地察。長幼順。故上下治。天地明察。神明彰矣。故雖天子必有尊也。言有父也。必有先也。言有兄也。宗廟致敬。不忘親也。修身謹行。恐辱先也。宗廟致敬。鬼神著矣。孝弟之至。通於神明。光於四海，無所不通。詩云。自西自東。自南自北。無思不服。

廣揚名章第十八

君子之事親孝。故忠可移於君。事兄弟。故順可移於長。居家理。故治可移於官。是以行成於內。而名立於後世矣。

閨門章第十九

閨門之內。具禮已乎。嚴親嚴兄。妻子臣妾。猶百姓徒役也。

諌諍章第二十

曾子曰。若夫慈愛恭敬，安親揚名。參，聞命矣。敢問從父之命，可謂孝乎。子曰。是何言與。是何言與。言之不通也。昔者。天子有爭臣七人。雖無道。不失其天下。諸侯有爭臣五人。雖無道。不失其國。大夫有爭臣三人。雖無道。不失其家。士有爭友，則身不離於令名。父有爭子，則身不陷於不義。故當不義。則子不可以弗爭於父。臣不可以弗爭於君。故當不義。則爭之。從父之命，焉得爲孝乎。

事君章第二十一

君子之事上也。進思盡忠。退思補過。將順其美。匡救其惡。故上下能相親也。詩云。心乎愛矣。遐不謂矣。中心藏之。何日忘之。

喪親章第二十二

孝子之喪親也。哭不偯。禮不容。言不文。服美不安。聞樂不樂。食甘不旨。此哀戚之情也。三日而食。敎民無以死傷生，毀不滅性。此聖人之政也。喪不過三年。示民有終也。爲之棺槨衣衾，而擧之。陳其簠簋，而哀戚之。擗踊哭泣。哀以送之。卜其宅兆。而安措之。爲之宗廟。以鬼享之。春秋祭祀。以時思之。生事愛敬。死事哀戚。生民之本盡矣。死生之儀備矣。孝子之事親終矣。

孝経